Duitse paartjie skuldig meer as tien jaar na moord in SAKristina Adler en Jens Leunberg in die hooggeregshof in Port Elizabeth. (Foto: NVG) Meer as tien jaar ná die dood van Claus Schroeder en in ŉ jare lange verhoor, is twee Duitsers Vrydag in die hooggeregshof in Port Elizabeth skuldig bevind – Jens Leunberg aan die moord op Schroeder, en Kristina Adler dat sy medepligtig daaraan was. Leunberg (42) en Adler (44), albei Duitse burgers, het Suid-Afrika in Mei 2007 vir ŉ vakansie besoek. In 2008 het hulle teruggekeer hierheen op ŉ sakebesoek. Dit is later vasgestel die visums wat hulle gebruik het, is op bedrieglike wyse bekom. Adler en Leunberg, wat saam twee kinders het, het Schroeder en sy vrou, Tanja, in 2007 in Jeffreysbaai ontmoet. Die twee het aangedui dat hulle ŉ plaas in die omgewing wil koop en die Schroeders het dit as die geleentheid gesien om hul eie plaas, Owvanuk, naby Hankey te verkoop. In Oktober is ŉ koopooreenkoms opgestel tussen Thornhill Ubuntu Tourism, die koper en verteenwoordig deur Adler, en DTTC Investments, die verkoper en verteenwoordig deur Tanja. Die prys is op R8,5 miljoen vasgestel. Adler moes die Schroeder-egpaar van ŉ bewys voorsien dat hulle teen November ŉ lening het en het onderneem om die verkopers vanaf 15 Januarie okkupasiehuur van R13 000 per maand te betaal tot die eiendom oorgedra is. Adler het aan Tanja ŉ dokument van ING Bank in Duitsland gegee, wat kwansuis ŉ bankwaarborg vir die R8,5 miljoen was en Leunberg en Adler het in Januarie 2008 op Owvanuk ingetrek. Dit het egter later geblyk dié waarborg is vervals. Leunberg het in April van dieselfde jaar by die departement van binnelandse sake aansoek gedoen vir ŉ sakepermit vir Thornhill Ubuntu Tourism Activities. Die departement het ŉ sertifikaat van ŉ ouditeur vereis dat ŉ bedrag van minstens R2,5 miljoen in kontant en ŉ kapitaalbydrae van minstens R500 000 beskikbaar is om te belê. Adler en Leunberg het ŉ vervalste dokument van die Deutsche Bank, wat in Adler se naam was, voorgelê wat kwansuis wys dat daar teen Mei 2008 meer as €347 000 (sowat R5,3 miljoen in huidige geldwaarde) in haar rekening was. Adler (voor) en Leunberg na hul skuldigbevinding. (Foto: NVG) In Augustus 2009 het Claus Schroeder by die Owvanuk-plaas opgedaag, bekommerd dat meer as ŉ jaar verloop het sedert die koopooreenkoms onderteken is, die R8,5 miljoen nog nie betaal is nie. Leunberg het voorgegee dat sy voertuig in ŉ kloof vasgesit het, het Schroeder daarheen gelok en hom vermoor. “Claus Schroeder se liggaam is nooit gevind nie, maar getuies het gesê hulle het gesien hoe Leunberg uit die bosse stap met bloed op sy klere,” het Anelisa Ngcakani, woordvoerder van die Nasionale Vervolgingsgesag in die Oos-Kaap, gesê. In Julie 2011 is Leunberg en Adler in hegtenis geneem. Regter Thembekile Malusi het Leunberg skuldig bevind aan moord en twee aanklagte van bedrog. Adler is skuldig bevind dat sy medepligtig aan die moord was, asook op twee aanklagte van bedrog. Die adjunkdirekteur van openbare vervolging, adv. Indra Goberdan, het die beslissing verwelkom. “Dit was ŉ marathon-verhoor wat in 2016 begin het. Die saak was gegrond op omstandigheidsgetuienis – ons het nooit ŉ liggaam gevind nie,” het Goberdan gesê. Sy het ook die staatsaanklaer en ondersoekspan geloof wat die legkaartstukke van die gebeure inmekaar gepas het. “Wat vir die NVG die belangrikste is, was om vir buitelandse burgers te wys hier is ŉ strafregstelsel wat hulle nie in die steek sal laat nie. “Dit was ŉ lang pad, maar die familie het uiteindelik afsluiting gekry.” Vonnisoplegging is in April.